 Alexx Ekubo break up: Fancy Acholonu confam end of relationship wit Nollywood actor, call off wedding  Fancy Acholonu don confam di end of her relationship and engagement with Nigerian actor, Alexx Ekubo. She reveal dis one for inside her Instagram page say she don end di relationship, engagement and don call off di wedding with di Nolly wood star. She tok for di statement say she make di best decision for me because e dey very important say make everybodi find happiness and live for dia truth. Dis na as rumours bin spread for inside social media say dia relationship packup. Dis na as social media investigators notice say di couple no dey follow each oda again. Alexx neva tok anytin ontop di mata and Fancy pictures and dia engagement, everitin still dey for im Instagram. Howeva dem don deactivate dia couple account wey dem call Falexxforever. Di couple bin announce dia engagement for May, 2021 and dem suppose marry for November dis year. Social media pipo don begin chook mouth for inside di mata, dem even dey guess wetin cause breakup. Pesin tok say na because dem carry dia relationship enta social media, na im make two seconds everything don scata. While oda pipo say dia break up pain dem, odas dey happy say Alexx don enta back inside market as single guy. 